
PROOEMIUM 

Tenotomia  subcutanea  ex  tempore,  quo  primum  ab 
111.  Stromeyer  chirurgiae  operativae  addita  est,  quam 
late  collaudata  et  adhibita  sit,  quantamque  utilitatem  in 
sanandis  musculorum  contracturis  viginti  per  annos 
praebuerit,  quum  ab  omnibus  satis  cognitum  sit.  hoc 
loco  latius  explicari  necessarium  non  puto.  Rationem 
vero,  qua  curatio  illa  aegris  auxilium  afferat,  accuratius 
cognoscere,  quamvis  multis  medicis  praecipue  practicis, 
solo  eventu  fausto  contentis,  inutile  appareat,  tamen 
omnibus,  qui  altioribus  studiis  se  dederunt,  sane  ju- 
cundissimum esse  debet:  nam  equidem  arti  medicae 
talem  dignitatem,  qualem  vindicari  sibi  vult,  convenire 
non  existimo,  nisi  omnium  experimentorum  in  corpore 
humano  adhibitorum  physiologiam  matrem  agnoscat. 
Tali  modo  physiologiam  principatum  in  scientiis  medicis 
obtinere  censenti,  tenotomiae  quoque  theoriam  cognoscere 
et  perscrutari  gratus  atque  acceptus  labor  mihi  visus  est, 
ne  hujus  quidem  rei  ratione  habita,  quod  exacta  ejus  no- 
titia in  exercenda  operatione  magnam  utilitatem  chirurgo 
afferre  possit.  At  quum  jam  antea  illustrissimi  nonnulli 
chirurgi,  eidem  sententiae  addicti,  huic  rei  incumbentes 
experimenta  in  animalibus  ad  observandam  tendinum 


regenerationem  instituerint,  a nonnullis  forsitan  vitupe- 
rari possim,  quod  rem  satis  tractatam  repetam.  Quum 
vero  partim  nulli  rei  naturali,  quamvis  rursus  atque 
iterum  perquisita  sit,  abunde  satisfieri  posse  existimem, 
partim  opiniones  priorum  auctorum  multis  in  rebus  ad- 
modum inter  se  diversas  esse  cognoverim,  rem  nullo 
modo  ad  finem  perductam  de  novo  aggredi  non  dubi- 
tavi: praecipue  autem  disquisitionibus  microscopio  in- 
stitutis, quae  ab  omnibus  auctoribus  neglectae  sunt,  res 
nonnullas  adhuc  dubias  vel  falsas  forsan  confirmari  vel 
corrigi  speravi.  Quae  res  quoad  mihi  contigerit,  lecto- 
ris benevoli  judicio  atque  arbitrio  committam.  Multa 
experimenta,  praecipue  vero  ea,  de  quorum  effectu 
priorum  auctorum  opiniones  maxime  inter  se  discrepant, 
ne  erroribus  quibusdam  judicium  perturbetur,  rursus 
atque  iterum  institui,  sententiae,  quae  111.  Pirogoff 
opusculo  suo  tenotomiam  tractanti  jure  praemisit  „ Judi- 
cium difficile,  experientia  fallax"  haud  immemor. 

Jam  paucis  verbis  ad  te  me  convertam,  praeceptor 
maxime  venerabilis,  cui  hanc  dissertationem  sacram  esse 
volui.  Te  duce  primus  chirurgiae  studio  imbutus,  hujus 
scientiae  praestantiam  atque  fructus  pulcherrimos  co- 
gnovi, quare  maximas,  Tibi  gratias  habeo.  Cujus  gra- 
tiae signum,  quaeso,  ut  hasce  pagellas,  licet  vilissimae 
sint,  benevolo  atque  indulgenti  animo  excipias  atque 
dijudices,  deficientibus  viribus  voluntatem  saltem  com- 
probans. 


PRIORUM  SCRIPTORUM  EXPERIMENTA  ET  SENTEN- 
TIAE DE  REGENERATIONE  TENDINUM  PROPONUNTUR. 


Primus  medicorum,  qui  regenerationem  tendinum  di~ 
scisorum  observavit,  Abraham  Titsingh  fuisse  videtur,, 
qui  quidem  vulnera  tendinum,  interjecta  tela  callosa, 
complures  post  dies  sanari  scripsit  : pariterque  tendine 
Achillis  aut  vulnerato  aut  rupto,  in  interstitio  finium  re- 
motorum tumorem,  callo  ossium  haud  dissimilem  obser- 
vavit Duchanoy.  Quum  hae  observationes  ex  laesioni- 
bus tantum  bene  sanatis,  in  quibus  perscrutatio  partium 
internarum  institui  non  potuit,  sumtae  esse  videantur, 
aliae  exstant,  ex  quibus  substantiam  inter  fines  tendinis 
conformatam  diligentius  atque  accuratius  cultro  anato- 
mico subjectam  esse  elucet.  Praecipue  enim  111.  J.  ab 
Mohrenheim *) , Autenrielh,  Moore,  Boyer,  alii 
tendinem  Achillis  discisum  substantia  nova,  quae  longius 
post  temporis  spatium  telae  callosae  habitum  induat, 
tendine  ipso  vero  minus  densa  ac  nitore  argenteo  stru- 
cturaque regulari  omnino  careat,  restitui  ostentarunt. 
Sed  non  anatomiam  solum,  sed  etiam  physiologiam  re- 
generationis tendinum  jam  tempore  illo  nonnulli  tracfa- 

ft)  Beobachtungen  verschiedener  ehirurgischer  Vorfalle.  Wien 
1780. 

runt:  nam  III.  Murra y tendines  dissectos  non  aliter 
atque  musculos  restitui,  se  vidisse  dixit:  et  materiam, 
qua  conglutinatio  illa  efficiatur,  nonnisi  lympham  san- 
guinis esse,  quae  primum  accumuletur,  deinde  in  telam 
cellulosam  admodum  densam  commutetur.  Cui  opinioni 
fere  assentitur  111.  Bichat,  qui  ex  vulnere  tendinis 
materiam  albuminosam.  coagulabilem , quae,  postquam 
paullatim  condensata  sit,  fines  tendinis  remotos  conjun- 
gat, exsudari  observavit.  Deinde  nostro  saeculo  111. 
Pauli  in  commentatione*)  observationem  satis  a prio- 
ribus abhorrentem  proposuit,  contendens,  telam  cellulo- 
sam finibus  tendinis  dissecti  interjectam  non  ex  illis 
ipsis,  sed  ex  partibus  vicinis,  quae  vasis  capillaribus 
abundent,  exoriri. 

Jam  quia  tempore  recentiore  nova  quaedam  in 
sanandis  musculorum  contracturis  methodus  chirurgica, 
quae  tenotomia  subcutanea  dicitur,  in  usum  venit,  prae- 
terea autem,  quia  sententiae  auctorum  supra  comme- 
moratae compluribus  rebus  inter  se  diversae  apparue- 
runt, denuo  animi  physiologorum  et  chirurgorum  impulsi 
sunt,  qui  regenerationem  tendinum  accuratius  cognosce- 
rent: quem  ad  finem  a compluribus  viris  illustrissimis 
experimenta  in  animalibus  instituta  sunt,  quibus  physio- 
logia tenotomiae  illustretur.  Quae  experimenta,  minore 
vel  majore  diligentia  instituta,  quum  non  solum  ad  com- 
parationem, sed  etiam  ad  rem  ipsam,  quomodo  se  ha- 
beat dijudicandam,  cognosci  necesse  sit,  hoc  loco  bre- 

*)  Commentatio  physiologico  - chirurgica  de  vulneribus  sa- 
nandis. Goettingae  1835, 

viter  describi  haud  inutile  censeo.  Auctores  vero,  ad 
quos  praecipue  animum  advertendum  esse  puto,  111.  F. 
ab  Ammon,  Duval,  Bouvier,  Pirogoff  sunt. 

F.  ab  Ammon*)  quinque  experimenta  instituit  in 
equis,  quos  diversis  temporis  spatiis  post  operationem 
peractis  interfecit;  alia  in  cuniculis  tribus  minus  accurate 
instituta  atque  descripta,  memoratu  digna  esse  non  vi- 
dentur. 

Experimentum  I.  Equus,  duodeviginti  annos  natus, 
horis  viginti  quattuor  post  tenotomiam  interfectus,  quae 
sequuntur,  praebuit:  Spatium  tendinis  finibus  interjectum, 
quod  longitudinem  i"  adaequavit,  coagulum  sanguinis 
obtulit,  quo  remoto,  superficies  tendinis  rubella,  sed 
lymphae  exsudatae  inops  apparuit. 

Experimentum  II.  Equus  sedecim  annos  natus, 
die  secundo  interfectus,  haecce  praebuit : Superiori  ten- 
dinis vulneri  coagulum  parvum  sanguineum,  inferiori 
lympha  exsudata  adhaesit. 

Experimentum  III.  Equus  duodeviginti  annos  natus, 
die  quarto  interfectus,  quae  sequuntur,  praebuit:  Spa- 
tium inter  tendinis  fines,  longitudinem  1V2"  adaequans, 
coagulo  sanguineo  expletum  fuit;  quo  remoto,  in  supe- 
riore tendinis  vulnere  appendix  lymphatica  acuminata, 
in  inferiore,  quod  formam  conicam  praebuit,  satis  magna 
lymphae  copia  reperta  est. 

Experimentum  IV.  Equus  novem  annos  natus,  die 
septimo  interfectus,  haecce  obtulit:  Uterque  tendinis 

*)  De  tenotomiae  physiologia,  experimentis  illustrata,  Dres- 
dae  1837. 

finis  conicam  formam  praebuit,  neque  tanto  spatio, 
quanto  in  prioribus  experimentis,  remotus  erat:  exsuda- 
tiones  plasticae  filiformes  utrumque  tendinis  vulnus  con- 
junxerunt; tendo  ipse  sanguine  coagulato  et  lympha 
exsudata  circumvolutus  erat. 

Experimentum  V.  Equus  quattuordecim  annos  na- 
tus post  mensem  integrum  interfectus,  haecce  praebuit: 
Tendinis  fines  substantia  telae  tendinosae  admodum 
simili  conjuncti  sunt:  margines  substantiae  novae  bene 
distingui  possunt. 

Quibus  ex  experimentis  111.  ab  Amnion  de  re- 
generationis processu  tales  facit  conjecturas: 

1)  Spatium  finibus  tendinis  interjectum  sanguine 
repletur,  cujus  major  copia  ex  vulnere  superiore,  minor 
ex  inferiore  emittitur. 

2)  Sanguis  coagulatus  cum  partibus  vicinis,  prae- 
cipue vero  vulneribus  tendinis,  coalescit. 

3)  Lympha  plastica  partim  ex  vulneribus  tendinis, 
partim  ex  partibus  vicinis  exsudatur. 

4)  Ex  hac  lympha  fasciculi  filiformes  albidi,  prima 
substantiae  novae  vestigia,  exoriuntur. 

5)  Qui  fasciculi  ex  utroque  tendinis  vulnere  orti, 
medio  in  spatio  se  conjungunt. 

6)  Conjunctis  exsudatis  illis,  massa  intermedia 
paullatim  consolidatur,  unde  substantia  telae  tendinosae 
similis  exoritur. 

De  quibus  conclusionibus,  quoad  aut  verae  aut 
falsae  appareant,  postea  judicabimus. 

111.  Bouvier  *)  complura  experimenta  in  canibus 
instituit,  quorum  effectus  tali  modo  describit: 

Experimentum  I.  In  cane,  qui  die  secundo  vel 
tertio  post  tenotomiam  interfectus  est,  vagina  tendinis 

incrassata  canalem  componit,  cujus  facies  interna  ad- 
modum rubra  et  cum  vulneribus  tendinis  ubique  coalita 
apparet. 

Experimentum  II.  Die  nono  post  operationem  per- 
acto, vagina  tendinis  taeniae  satis  densae  similis  est: 
plurimis  in  casibus  sanguinis  coagulo  eget,  ita  ut  parie- 
tes  ejus  vasis  capillaribus  rubelli,  in  contactu  appareant. 
Semel  tantum  vagina  sanguine  partim  fluido  partim  coa- 
gulato repleta  erat. 

Experimentum  III.  Duodecim  post  dies  substantia 

intermedia  firmior  et  densior,  canalis  intra  vaginam 

tendinis  vix  perspicuus  erat. 

Experimentum  IV.  Die  undevicesimo  post  teno- 
tomiam praetermisso,  substantia  intermedia  aeque  ampla 
apparuit  atque  tendo  ipse:  canalis  fere  prorsus  expletus 
structuram  fibrosam  praebuit. 

Experimentum  V.  Die  vicesimo  quarto  substantia 
intermedia  a tela  fibrosa  distingui  non  potuit;  semel 
tendine  ipso,  cujus  fines  in  bulborum  formam  aucti 
erant,  tenuior  apparuit,  quam  rem  fortuitam  neque  ne- 
cessariam existimat  auctor. 

Experimentum  VI.  Die  tricesimo  quinio  et  se- 

quentibus substantia  intermedia  fines  tendinis,  qui  non 


*)  Cf.f  Velpeau,  medecine  operatoire. ■*- Tom.  II,  pag.  546, 

incrassati  apparuerunt,  conjunxit,  quamquam  a tendine 
ipso  bene  distincta  erat. 

Ex  quibus  experimentis  111.  Bouvier,  quae  se- 
quuntur, de  theoria  regenerationis  concludit: 

1)  Substantia  nova  ex  tela  cellulosa  tendinem  cir- 
cumdante oritur:  vagina  tendinis  in  canalem,  cujus 
parietes  contactum  alunt,  transformatur,  eo  modo  ut 
paullatim  funiculus  fibrosus  tendinis  vulnera  conjungat. 

2)  Substantia  illa  fibrosa  non  lympha,  inter  ten- 
dinis vulnera  exsudata,  conformatur. 

3)  Sanguis,  qui  semel  tantum  vagina  tendinis  in- 
clusus erat,  neque  ullum  organisationis  vestigium  prae- 
buit, neque  ad  conformandam  substantiam  fibrosam 
confert. 

Experimenta  ab  111.  Duval  instituta*),  quae  Am- 
mon  cum  suis  satis  congruere  dicit,  mihi  non  suppe- 
tisse, valde  doleo. 

111.  Pirogoff**)  summa  cum  diligentia  diversis 
in  animalibus  permulta  experimenta  instituit,  ita  ut 
dissertatio  ejus  ceteris  longe  praeferenda  sit.  Experi- 
mentorum suorum  effectum  tali  modo  describit: 

I.  Horis  quatuor  et  viginti  vel  quadraginta  octo 
post  tenotomiam  peractis,  culis  vaginae  tendinis  firmius 
adhaerens,  oedematosa,  vasis  capillaribus  rubefacta  est; 
vagina  ipsa  coagulo  sanguineo  repleta;  cujus  facies  in- 


*)  Kecepta  sunt  in  „BuIIetin  de  1’academie  royate  de  medicine.14 

**)  Ueber  die  Durchschneidung  der  Achillessehne  ais  opera- 
fiv-orthopadisches  Heilmittel.  Dorpat.  1840. 

terna  rubida  neque  prorsus  plana,  coagulo  nonnullis  in 
locis  adhaerens:  vulnera  tendinis,  et  ipsa  coagulo  ob- 
tecta, exsudationes  lymphaticas  praebent. 

II.  Inter  diem  quartum  et  nonum  vagina  tendinis 
incrassata  apparet:  sanguis,  qui  illa  includitur,  prope 
parietes  spissior,  in  medio  liquidus:  vulnera  tendinis 
coagulis  sanguineis  conicis  nec  non  exsudationibus  lym- 
phaticis obtecta:  fasciculi  albidi  inter  sanguinem  et  va- 
ginam bene  perspicui  sunt. 

III.  Inter  diem  decimum  et  vigesimum  vagina 
tendinis  admodum  incrassata  reperitur:  facies  ejus  in- 
terna rubida,  aspera,  fasciculis  fibrosis  satis  obtecta;  in 
centro  vaginae  canalis  longitudinalis,  sanguine  aut  ma- 
teria quadam  pseudo-  membranosa  repletus,  apparet. 

IV.  Inter  diem  tricesimum  et  sexagesimum  canalis 
ille  in  centro  vaginae  positus  evanescit,  quo  fit,  ut  illa 
in  substantiam  fibrosam,  cum  tendinis  vulneribus  con- 
junctam transformetur. 

Ex  ejusmodi  experimentis  institutis,  ut  tendo  ex 
anterioribus  cutem  versus  cultello  discisus  sit,  111.  Piro - 
goff  quinque  periodos  in  regeneratione  tendinum  pro- 
posuit, primam,  in  qua  coagulum  sanguineum  in  vagina 
tendinosa  et  in  vulneribus  tendinis  conformetur:  alteram, 
in  qua  vagina  telis  plasticis  incrassetur:  tertiam,  in  qua 
telae  illae  vaginam  ita  expleant,  ut  in  centro  tantum 
canalis  satis  angustus,  parvam  seri  copiam  continens, 
relinquatur:  quartam,  in  qua  tota  vagina  in  substantiam 
solidam  vertatur,  nec  non  fines  tendinis  incrassati  appa- 
reant: quintam,  in  qua  haec  substantia  nova  indurescat. 

Praeterea  ita  tendines  dissecuit  111.  Pirogoff,  ut 
cultellum  ex  posterioribus  tibiam  versus  induceret,  quo 
facto  tali  modo  tendinum  regenerationem  effectam  esse 
contendit:  Nonnullis  diebus  post  tenotomiam  peractis, 
vagina  tendinis  modice  tantum  incrassata  et  leniter 
rubefacta  apparet;  coagulum  sanguineum  in  illa  nullum 
adest,  si  hoc  excipias,  quod  interdum  in  tendinis  vul- 
neribus parva  sanguinis  copia  accumulata  est.  Non 
multo  post  parietes  vaginae  in  contactu  reperiuntur, 
unde  fit,  ut  post  hebdomades  nonnullas  spatium  vacuum 
nullum  in  illa  reperiatur.  Dissectione  anatomica  post 
mensem  integrum  vel  post  hebdomades  sex  instituta, 
fines  tendinis  tantopere  remoti  sunt,  ut  spatium  illis 
interjectum  longitudinem  2"  adaequet;  vagina  in  medio 
hoc  spatio  ita  constricta  apparet,  ut  ex  conis  duobus, 
quorum  acumina  sese  contingunt,  bases  vero  finibus 
tendinum  insident,  composita  esse  videatur.  Tendinum 
fines  admodum  incrassati  et  adeo  duri  sunt,  ut  simili- 
tudinem quandam  cum  tela  cartilaginea  praebeant. 

Jam  ex  comparatione  horum  experimentorum  cum 
prioribus  111.  Pirogoff,  sanguinem  in  regeneratione 
tendinum  magni  momenti  esse,  concludit,  quum  ubicun- 
que sanguis  in  vaginam  tendinis  effusus  sit,  substantia 
intermedia  fibrosa  producatur,  ubi  vero  sanguis  defuerit, 
vagina  vacua  tendinum  fines  conjungat.  Quam  opinio- 
nem ut  certiorem  faceret,  nova  experimenta  instituit, 
ita  ut,  postquam  tendinem  Achillis  sine  haemorrhagia 
dissecuit,  sanguinem  ex  vena  jugulari  ejusdem  ani- 
malis detractum  in  vaginam  tendinis  immiserit,  deinde 

vero  vulnus  concluserit.  Horum  experimentorum  effe- 
ctus hi  erant: 

I.  Canis,  cujus  tendo  Achillis  sine  haemorrhagia 
dissectus  est,  sanguine  e vena  jugulari  misso  et  in  va- 
ginam tendinis  injecto,  post  undeviginti  dies  interfectus, 
quae  sequuntur,  praebuit:  Substantia  finibus  tendinis 
interjecta  non  minus  densa  apparet  quam  tendo  ipse; 
colorem  praebet  in  peripheria  albidum,  in  centro  paullo 
rubidum,  qui  ex  sanguine  nondum  prorsus  remoto  pen- 
det. Fines  tendinis  non  incrassati  apparent. 

II.  Cani  uterque  tendo  Achillis  sine  haemorrhagia 
dissectus  est:  deinde  in  alteram  tendinis  vaginam  san- 
guis e vena  jugulari  missus,  injectus  est,  altera  autem 
vacua  remansit.  Animal  deinde,  post  undeviginti  dies 
interfectum,  haecce  praebuit:  In  pede  altero,  in  quem 
sanguis  immissus  erat,  vagina  tendinis  substantia  inter- 
media satis  densa  atque  e rubro  albida  repleta  est; 
in  altero  vagina  vacua,  in  medio  constricta,  fines  vero 
tendinis  incrassati  apparuerunt. 

Quibus  rebus  omnibus  respectis,  111.  Pirogoff  ha- 
sce  sententias  de  regeneratione  tendinum  proponit: 

1)  Duae  rationes  valde  inter  se  diversae  exstant, 
quibus  tendines  restituantur. 

2)  Altera  ratione  substantia  intermedia  conforma- 
tur, quae  tendinis  fines  conjungat:  altera  tendinis  fines 
separatim  cicatricem  recipiunt. 

3)  Sanguis  in  vaginam  tendinis  effusus  conditio 
est,  sine  qua  substantia  intermedia  non  conformatur. 

4)  Sanguis  in  vaginam  tendinis  effusus  non  solum 

Vi 

partes  vicinas  irritat,  quae  materiam  ad  regenerationem 
producant,  sed  etiam  ipsa  materia  regenerationis  est. 

5)  Metamorphosis  sanguinis  complures  periodos 
perspicue  distinctas  percurrit. 

6)  Substantia  intermedia,  quamquam  natura  a tela 
tendinosa  differt,  tamen  indole  physica  illi  respondet. 

7)  Functio  tendinis  ratione  altera  restituitur,  altera 
minime. 

8)  Quamquam  et  vagina  et  vulnera  tendinis  sub- 
stantiae intermediae  conformandae  participes  sunt,  tamen 
vaginae  major  vis  tribuenda  est. 

9)  Ratione  altera  interstitium  finium  tendinis  sem- 
per  idem  manet,  altera  vero,  quum  animal  pedem  fle- 
ctit, augetur. 


II. 

EXPERIMENTA  AB  AUCTORE  INSTITUTA 
DESCRIRUNTUR. 

Jam  praemissis  illustrissimorum  auctorum  experi- 
mentis atque  sententiis,  eo  perveni,  ut,  quae  ego  ipse 
institui,  experimenta  describam:  prius  vero  de  ratione, 
qua  illa  exercui,  pauca  dicam.  Cultellus,  quo  ad  'dis- 
sectionem tendinum  usus  sum , qui  vulgo  tenotomus 
nominatur,  satis  acutus  et  acie  concava  instructus  est; 
quod  instrumentum  semper  ita  in  pedem  animalium 
induxi,  ut  tendo  ex  anterioribus  cutem  versus  disseca- 
retur, quae  tenotomiae  ratio  ab  111.  Stromeyer,  Dief- 
fenbach,  Dupuytren,  Duval,  aliis  exercebatur. 

Altera  vero  ratione,  praecipue  ab  111.  Bouvier  collau- 
data, secundum  quam  tendo  ex  posterioribus  tibiam 
versus  dissecatur,  ea  de  caussa  non  usus  sum,  quia 
tactu  manus  judicari  non  potest,  quam  alte  cultellus 
descendat.  Praeterea  ad  hanc  rem  animum  adverti,  ut 
cultellum,  tendine  paullulum  relaxato,  in  cutem  induce- 
rem, neque  priusquam  acumen  ejus  in  altero  tendinis 
latere  sub  cute  sentiebatur,  pedem  in  flexione  ponerem: 
quo  facto,  cultellum  non  solum  ad  tendinem  apprimens, 
sed  etiam  vulnus  versus  trahens,  tenotomiam  ad  finem 
perduxi.  Qua  hunc  in  modum  exercita  efficitur,  ut  et 
culis  et  vagina  tendinis  nonnisi  in  loco,  quo  cultellus 
inducitur,  laedatur:  quae  res  quanti  momenti  in  regene- 
ratione sit,  experimentis  satis  elucebit.  Experimenta 
omnia  in  cuniculis  institui,  hoc  respiciens,  quod  in 
unius  generis  animalibus  progressus  regenerationis  in 
dies  accuratius  observari  potest:  nihilominus  in  altero 
animali  celerius,  in  altero  tardius  regenerationem  effici, 
quum  idem  experimentum  rursus  atque  iterum  instituerim, 
saepius  vidi.  Qnamobrem  in  describendis  experimentis 
majore  e numero  ea  elegi,  quae  aut  progressum  per- 
spicuum aut  abnormitatem  quandam  praebuerunt. 

Experimentum  I. 

Cuniculus  horis  viginti  quattuor,  postquam  tendo 
Achillis  discisus  est,  interfectus,  quae  sequuntur,  prae- 
buit: In  regione  tendinis  discisi  tumor  elasticus,  flu- 
ctuans, satis  magnus  reperitur:  locus,  quo  cutis  inducto 
cultello  vulnerata  est,  coagulo  sanguineo  obstipatur.  Qui 
tumor,  quum  cultro  anatomico  subjicitur,  ita  se  habet: 

Cutis,  quae  vaginae  tendinis  tantopere  adhaeret,  ut  vix 
ab  illa  separari  possit,  valde  oedematosa,  nec  non  ex- 
sudato sanguine  diffuse  rubida  vel  badia  apparet.  Idem 
per  spatium  vagina  quoque  tendinis  incrassata  vasisque 
capillaribus  numerosis  atque  redundantibus  impleta,  non- 
nisi, ubi  cultellus  eam  penetravit,  laesa  est:  vulnus 
vero  aeque  atque  in  cute,  coagulo  sanguineo  occluditur. 
Vagina  tendinis  deinde  incisa,  spatium  finibus  tendinis 
interjectum,  quod  longitudinem  fere  %"  adaequat,  coa- 
gulo sanguineo  impletum  est;  hocce  coagulum  ubi  vagi- 
nae adjacet,  densius  et  coloris  rubri  magis  expers,  cen- 
trum autem  versus  fluidum  magisque  nigricans  apparet. 
Praeterea  in  coagulo  illo  hoc  memoria  dignum  est,  quod 
anteriori  vaginae  faciei,  quae  ad  tibiam  spectet,  multo 
firmius  adhaeret,  quam  posteriori,  abs  qua  sine  omni 
difficultate  removeri  potest.  Tendinis  vero  ipsius  vul- 
nera eo  modo  commutata  sunt,  ut  non  candidum  illum 
colorem  atque  nitorem,  qui  telae  tendinosae  proprius 
est,  praebeant:  obtecta  enim  sunt  exsudationibus  e flavo 
cinereis  lardoque  haud  dissimilibus,  quae  cultro  facile 
auferri  possunt:  quarum  exsudationem  majorem  copiam 
in  inferiore  quam  in  superiore  tendinis  vulnere  accu- 
mulatam rursus  observavi. 

Experimentum  II. 

Cuniculus  alter,  viginti  quattuor  horis  post  tenoto- 
miam  interfectus,  haecce  praebuit:  Cutis  admodum  oede- 
matosa atque  in  facie  interna  e coeruleo-rubra  est,  nec 
non  cum  difficultate  a vagina  tendinis  cultro  removeri 
potest.  Haec  vero  non  incrassata,  interna  in  facie 


19 


paullulum  inflammata  apparet;  coagulo  sanguineo  vacua 
est.  Tendinis  vulnera  iisdem  exsudationibus,  quas  modo 
descripsi,  sunt  obtecta  parvaque  sanguinis  coagulati 
copia  cum  vagina  cohaerent. 

Experimentum  III. 

Cuniculus  horis  quadraginta  octo,  postquam  tendo 
Achillis  discisus  erat,  peractis,  interfectus  haecce  prae- 
buit: Tumor  fere  idem,  quem  in  experimento  primo 
descripsimus,  adest:  cutis  satis  oedematosa,  sed  paullo 
minus  vaginae  tendinis  adhaerens,  ita  ut  facilius  cultro 
ab  illa  separari  possit;  pari  modo  color  ruber  non  tan- 
tum spatium  occupat,  quantum  prius.  Vagina  prope 
tendinis  fines  magis  incrassata  quam  in  medio,  vasaque 
capillaria,  quibus  impleta  est,  minus  redundant.  Coa- 
gulum sanguineum,  tendinis  finibus  interjectum,  prope 
vulnera  tendinis  et  centrum  versus  magis  nigricans, 
prope  vaginae  parietes  vero  densius  et  pallidius  appa- 
ret; anteriori  vaginae  faciei  firmius  adhaeret,  quam  po- 
steriori. Conatu  coagulum  illud  a vagina  removendi 
fasciculi  nonnulli  subtilissimi,  colore  albido,  ex  coagulo 
sanguineo  orti  et  cursu  obliquo  ad  anteriorem  vaginae 
faciem  percurrentes,  oculo  armato  observantur.  Vulnera 
tendinis  exsudationibus  e rubro  flavis  obtecta  sunt, 
quae  tholi  forma  illis  insident:  exsudatio,  quae  in  vul- 
nere inferiore  apparet,  major  est  quam  in  superiore. 

Experimentum  IV. 

Cuniculus  tribus  post  tenotomiam  diebus  peractis 
interfectus  tali  modo  se  habuit:  Facies  interna  cutis 
per  spatium  haud  magnum  lenem  ruborem  praebet  at- 

que  arctius  cum  vagina  tendinis  conjuncta  est.  Haec 
vero  prope  fines  tendinis  valde  incrassata,  quibuscuin 
fasciculis  satis  fortibus,  coloris  e flavo  albidi,  conjuncta 
est;  qui  fasciculi  non  pari  modo  totam  tendinis  peri- 
pheriam  complectuntur,  sed  ad  anteriorem  ejus  faciem, 
quae  tibiam  versus  spectat,  frequentiores  pergunt  quam 
ad  posteriorem.  Ceterum  in  inferiore  tendinis  fine  et  ipsi 
fortiores  non  solum,  sed  etiam  frequentiores  reperiun- 
tur,  quam  in  superiore.  Interstitium  finibus  tendinis 
interjectum,  longitudinem  fere  %"  adaequans,  coagulo 
sanguineo  impletum  est,  quo  non  sine  resistentia  remoto, 
facies  interna  vaginae  colorem  rubellum  e vasis  capilla- 
ribus pendentem,  praebet;  praeterea  autem  fasciculi 
nonnulli  albidi  longitudinales  parieti  anteriori  adhaerent. 
Vulnera  tendinum  exsudatis  flavis,  quae  sine  labore 
removeri  possunt  obtecta  sunt:  exsudatio,  quae  inferiori 
vulneri  insidet,  major  quam  in  superiore  apparet. 

Experimentum  V. 

Cuniculus  alter  tribus  diebus  praetermissis  alia  sym- 
ptomata praebuit:  Cutis  nec  admodum  dense  cum  vagina 
tendinis  connata,  neque  in  facie  interna  perspicue  rube- 
facta. Vagina  tendinis  collapsa,  in  medio  constricta, 
minime  incrassata:  qua  cultro  anatomico  discisa,  facies 
interna  rubella  apparet,  qui  color  ex  injectione  vasorum 
capillarium  pendet:  coagulum  sanguineum  in  interstitio 
non  reperitur:  vulneribus  tendinis  exigua  tantum  san- 
gninis  copia  adhaeret,  quae  partim  in  fasciculos  albidos 
fibrosos,  a margine  vulnerum  ad  vaginae  parietes  per- 
gentes, commutata  est.  Vagina  in  medio  interstitio 

multo  angustior  quam  prope  tendinis  vulnera  apparet, 
quae  res  ab  eo  pendet,  quod  paries  ejus  posterior  cum 
anteriore  coaluit.  Vulnera  tendinum  exsudatis  lympha- 
ticis obtecta. 

Experimentum  VI. 

Cuniculus  post  dies  quattuor  interfectus,  quae  se- 
quuntur, praebuit.  Cutis  vix  oedematosa,  sed  circa 
locum,  quo  cultellus  inductus  erat,  majus  per  spatium 
colorem  e coeruleo  rubrum  praebens,  cum  vagina  ten- 
dinis nonnisi  prope  vulnus  externum  densius  conjuncta 
est.  Vagina  prope  fines  tendinis  multo  magis  incrassata 
quam  in  medio  interstitio,  coagulum  includit  sanguineum, 
quod  parietibus  ejus  satis  dense  adhaeret:  Coagulum 
ipsum  quum  in  centro  et  liquidum  et  ex  nigro  rubrum 
sit,  peripheriain  versus  colorem  multo  pallidiorem  con- 
sistentiamque  densiorem  praebet,  ita  ut  stratum  ejus  ex- 
ternum, parietibus  vaginae  adhaerens,  in  fasciculos  fibro- 
sos albidos  commutatum  appareat,  qui  a vagina  separari 
non  possint.  Jam  quod  ad  tendinis  fines  pertinet,  illi 
fasciculis  fibrosis  quoquoversus  ex  vagina  cursu  trans- 
verso ad  peripheriain  vulnerum  percurrentibus  ejusmodi 
circumdantur  et  includuntur,  ut  infra  vaginam  e loco 
moveri  haud  possint.  Praeterea  quoque  ex  vulnere  in- 
feriore fasciculi  fibrosi  cursu  obliquo  ad  parietes  vagi- 
nae percurrunt,  in  superiore  nonnisi  exsudatio  serosa 
conspicitur. 

Experimentum  VII. 

Cuniculus  post  quinque  dies  peracta  tenotomia  in- 
terfectus, liaecce  praebuit:  Cutis  oedematis  expers,  exi- 

guum  per  spatium  rubella,  cum  vagina  tendinis  nonnisi 
prope  vulnus  externum  connata.  Vagina  tendinis  fasci- 
culis fibrosis  longitudinalibus  valde  incrassata  apparet; 
qui  fasciculi  in  peripheria  albidi  et  duriores,  centrum 
versus  rubelli  et  satis  molles  apparent.  Includitur  fa- 
sciculis illis  canalis  centralis,  coagulo  sanguineo  et  sero 
repletus,  qui  usque  ad  tendinis  vulnera  percurrit,  ubi 
multo  angustior  quam  in  medio  apparet.  Ex  finibus 
tendinis  fasciculi  radiati  cursu  obliquo  ad  fasciculos 
illos  longitudinales,  vaginae  adhaerentes,  percurrunt. 

Experimentum  VIII. 

Cuniculus  alter  post  quinque  dies  interfectus,  prae- 
buit haec:  Cutis  nec  oedematosa  neque  vaginae  adhae- 
rens; vagina  coagulo  sanguineo  vacua,  in  medio  inter- 
stitio admodum  constricta,  quia  paries  ejus  anterior 
cum  posteriore  connatus  est;  formam  praebet  conorum 
duorum , quorum  acumina  in  medio  sese  contingunt, 
quorum  bases  vero  finibus  tendinis  insident.  Tendinis 
fines  fasciculis  fibrosis  albidis  satisque  densis  cum  su- 
periore et  inferiore  vaginae  parte  conjuncti  sunt. 

Experimentum  IX. 

Cuniculus  octo  diebus  post  tenotomiam  praeteritis 
interfectus,  quae  sequuntur,  praebuit:  Cutis  non  oede- 
matosa a partibus  subjacentibus  facile  separari  potest. 
Fasciculi  fibrosi  longitudinales,  internae  vaginae  faciei 
adhaerentes,  crassiores  facti  sunt,  quo  fit,  ut  canalis 
centralis  angustior  appareat,  qui  nihilominus  usque  ad 
fines  tendinis  pertinet.  Coagulum  sanguineum,  quod 
canali  centrali  includitur,  paullulum  deminutum  est  et 

colorem  rubrum  pallidiorem  praebet : ceterum  cum  in- 
terno fasciculorum  strato  ita  cohaeret,  ut  separari  ab 
illo  non  possit.  Tendinis  fines  massa  fibrosa,  in  qua 
singuli  fasciculi  nondum  distingui  possunt,  cum  vagina 
conjuncti  sunt. 

Experimentum  X. 

Cuniculus  decem  post  dies  interfectus , haecce 
praebuit:  Cutis  neque  rubella  neque  cum  telis  subja- 
centibus arctius  cohaerens.  Vagina  tendinis  et  fasciculis 
fibrosis  et  coagulo  sanguineo  vacua,  in  medio  constricta. 
Tendinum  fines  tumorem  praebent  ab  eo  pendentem, 
quod  tela  fibrosa,  qua  tendo  cum  vagina  adjacente  con- 
jungitur, in  telam  tendinosam  descendit,  ita  ut  dissecto 
tumore  fibrae  tendinosae,  albidae,  nitentes  cum  fibrosis, 
flavis,  crassioribus  permixtae  appareant.  Interstitium 

tendinis  finibus  interjectum  longitudinem  i adaequat. 

Experimentum  XI. 

Cuniculus  duodecim  diebus  post  tenotomiam  prae- 
teritis interfectus,  quae  sequuntur,  praebuit:  Vagina  ten- 
dinis substantia  fibrosa  satis  crassa  impletur,  in  qua 
canalis  centralis  admodum  angustus,  sed  ad  fines  usque 
tendinis  pertinens,  conspicitur;  qui  canalis  coagulo  san- 
guineo omnino  caret,  sed  exiguam  tantum  seri  copiam 
continet.  Tendinis  finis  uterque  valde  quidem  tumefa- 
ctus, sed  in  acumen  coniforme  productus,  quod  a tela 
fibrosa  circumjacente  non  minus  colore  albo  quam  ni- 
tore argenteo  distingui  potest. 

Experimentum  XII. 

Iri  cuniculo , qui  decimo  sexto  die  post  tenotomiam 

mortuus  est,  haecce  reperi:  In  regione  tendinis  dissecti 
tumor  magnus  elatus,  fluctuans  in  conspectum  venit, 
quo  disciso  in  cute  non  minus  quam  in  telis  subjacen- 
tibus hyperaemia  haud  exigua  observata  est.  Vagina 
tendinis  admodum  tumefacta  coagulum  sanguineum  e 
nigro  rubrum  includit,  quod  forma  et  magnitudine  pru- 
num minus  adaequavit,  neque  difficulter  ex  vagina  re- 
moveri potuit.  Tendinis  fines  paullulum  incrassati  et 
cum  vagina  connati  erant.  Caussam  vero  mortis  e se- 
ctione concludere  non  potui,  quum  praeter  hyperaemiam 
cerebri  et  oppletionem  cordis  nihil  reperirem,  quod  me- 
moratu dignum  esset. 

Experimentum  XIII. 

In  cuniculo  vigesimo  die  post  tenotomiam  interfecto, 
substantia  intermedia  totam  vaginam  tendinis  explevit, 
ita  ut  canalis  centralis  nondum  repertus  sit.  Cujus  sub- 
stantiae structura  a tendinis  ipsius  bene  distincta  est, 
quum  et  colorem  e cinereo-flavum,  et  fibras  multo 
crassiores  atque  nitore  argenteo  omnino  carentes  prae- 
beat. Vulneribus  autem  tendinis  neque  minus  internae 
vaginae  faciei  tam  dense  adhaeret,  ut  separari  ab  illis 
non  possit;  ceterum  non  minus  dura  est,  quam  tendo 
ipse,  quamvis  elasticitate  ab  hoc  multo  superetur.  Fi- 
nes tendinum  incrassati  cum  vagina  et  cum  substantia 
intermedia  cohaerentes. 

Experimentum  XIV. 

Cuniculus  post  menses  duos  interfectus,  haecce 
obtulit:  Vagina  tendinis  non  crassior  apparuit,  quam 
ex  norma;  erat  collapsa,  substantiam  fibrosam  nullam 

continens;  spatium  tendinis  finibus  interjectum  longitu- 
dinem 2 *//'  adaequavit,  quum  finis  superior  a genu 
non  multum  distaret;  musculus  gastrocnemius  tanta 
macilenlia  confectus  erat,  ut  quasi  tenue  stratum  muscu- 
losum sub  cute  reperiretur.  Superior  tendinis  finis 
nihil  praebuit,  quod  memoratu  dignum  esset,  neque 
cum  vagina  connatus  erat;  inferior  autem  tumefactus 
telaque  fibrosa  cum  vagina  tendinis  conjunctus  appar- 
uit. Qiu.mi  in  utroque  animalis  pede  lenotomia  facta 
esset,  gressum  salis  mancum  atque  imperfectum  esse 
oportebat. 

Quibus  experimentis  elucere  mihi  videtur,  duas 
omnino  regenerationis  tendinum  esse  rationes,  admodum 
inter  se  diversas,  quarum  alteram  regenerationem  ve- 
ram, alteram  spuriam  dicere  possis. 

Regeneratio  vera  ex  haemorrhagia  pendet:  sanguis 
enim  non  solum  ex  vulneribus  tendinis,  sed  etiam  ex 
vasis  subcutaneis  in  vaginam  tendinis  effunditur,  ubi 
brevi  tempore  coagulat,  qua  re  fit,  ut  vulnus  vaginae 
non  minus  quam  cutis  obstipelur.  Primis  diebus  facies 
interna  cutis  non  minus  quam  vagina  tendinis  inflamma- 
tionem mitiorem  vel  graviorem  praebent;  in  interstitio 
tendinis  tumor  fluctuans  observatur;  vulnera  tendinis 
exsudatis  serosis  obtecta  sunt.  Primum  regenerationis 
vestigium  in  parte  peripherica  coaguli  sanguinei  obser- 
vatur: horis  enim  triginta  vel  quadraginta  post  tenoto- 
miam  praetermissis,  illa  coaguli  pars  non  soluin  colo- 
rem pallidiorem,  sed  etiam  soliditatem  majorem  accipit, 

neque  multo  post  fasciculi  fibrosi  albidi,  primum  qui- 
dem admodum  tenues,  deinde  vero  et  crebriores  et 
crassiores,  inde  oriuntur.  Qui  fasciculi  quamquam  va- 
ginae tendinis  adhaerent,  tamen  ex  illa,  quod  nonnulli 
contenderunt,  minime  ortum  capiunt:  eodem  vero  tem- 
pore etiam  vulnera  tendinis  fasciculis  ex  peripheria 
eorum  transversim  currentibus  cum  vagina  conjun- 
guntur. Porro  regeneratione  progrediente,  coagulum 
sanguineum  paullatim  ex  peripheria  centrum  versus  in 
telam  fibrosam  commutatur,  pariterque  fasciculi  trans- 
versi non  ex  peripheria  solum,  sed  etiam  ex  facie 
vulnerum  exeunt.  Longiore  vero  temporis  spatio  per- 
acto, coagulum  eo  usque  in  funiculum  fibrosum  com- 
mutatum est,  ut  canalem  tantum  centralem,  ex  altero 
tendinis  fine  ad  alterum  pergentem  ibique  paullo  angu- 
stiorem quam  in  medio,  coagulo  exiguo  atque  sero  re- 
pletum contineat.  Postquam  vero  etiam  hoc  coagulum 
in  telam  fibrosam  commutatum  est,  canalis  centralis 
prorsus  expletur,  quo  fit,  ut  substantia  intermedia  funi- 
culo fibroso  solido  conformetur.  Eodem  tempore  fines 
tendinis  admodum  incrassati  apparent,  quum  tela  fibrosa 
in  telam  tendinosam  succrescat.  Ceterum  tendo  a nova 
substantia  bene  distinctus  est,  quae  colore  albo,  stru- 
ctura tenui,  nitore  argenteo  omnino  caret,  telaeque  ci- 
catricosae simillima  est. 

Regeneratio  spuria  tum  efficitur,  quum  in  tendinis 
vaginam  sanguis  ex  vasis  subcutaneis  nullus,  ex  vul- 
neribus vero  tendinis  ipsius  exigua  tantum  copia  effun- 
ditur, quamobrem  illa  collapsa  apparet.  Quum  vero 

facies  ejus  interna  inflammationem  ex  laesione  penden- 
tem praebet,  non  multo  tempore  post  parietes  in  con- 
tactu reperiuntur,  quo  fit  ut  taeniae  planae  similis  sit. 
Tendinis  vulnera  exigua  sanguinis  copia  circumdata  et 
obtecta  sunt,  quae  pariter  atque  in  regeneratione  vera 
in  telam  fibrosam  commutata,  utrumque  tendinis  finem 
separatim  cum  vagina  conjungit;  postea  fines  illi  et  ipsi 
tumefacti  apparent.  Sed  quum,  regeneratione  tali  modo 
perfecta,  vaginam  tendinis  soliditate  omni  carere  elu- 
ceat, interstitium  in  dies  augetur,  quo  elfectus  musculi 
tollitur. 


III. 

DIVERSAE  AUCTORUM  OPINIONES  COMPARANTUR 
ET  DIJUDICANTUR. 

Jam  quum  eventus,  qui  ex  meis  experimentis  ne- 
cessario sequi  mihi  videntur,  compluribus  rebus  a prio- 
rum auctorum  sententiis  abhorreant,  restat,  ut  eas  res, 
quae  maxime  controversae  sunt,  singulas  persequar. 

I.  De  regeneratione  vera  et  spuria.  Re- 
generationem tendinum  non  semper  eodem  modo  perfici, 
sed  duas  rationes  admodum  diversas  exstare,  reputatis 
experimentis  supra  descriptis  certe  neminem  effugiet. 
Nihilominus  complures  auctores,  qui  de  regeneratione 
tendinum  scripserunt,  nihil  commemorant,  quod  hanc 
rem  ipsis  cognitam  fuisse  doceat.  Neve  111.  ab  Aminon 
accusaverim,  qui  minus  experimentorum  instituit,  quam 
ut  utrumque  regenerationis  modum  observare  potuerit 

(nam  in  quinque  animalibus,  in  quibus  tenotomiam  ex- 
ercuit, semper  regeneratio  vera  secuta  est)  — tamen  111. 
Bouvier,  quamquam,  quod  ex  verbis  ejus  elucet,  re- 
generationem et  veram  el  spuriam  observavit,  utramque 
permiscuit  atque  confudit:  quum  enim  semel  tantum 
coagulum  sanguineum  in  vagina  tendinis  reperiret,  illud 
in  casu  positum  esse  existimans,  regeneratienem  spuriam 
pro  regulari  habuit.  Neque  111.  Velpeau,  qui,  quam- 
quam experimenta  ipse  non  instituit,  tamen  prolixe  de 
diversis  regenerationis  modis  verba  fecit  '*),  veram  a 
spuria  non  discernit,  praecipue  quum  et  ipse  sanguinis 
immissionem  in  vaginam  tendinis  fortuitam  existimet. 
Praeterea  autem  hic  auctor  de  regeneratione  per  primam 
intentionem  dicit,  quae  hac  tantum  conditione  efficiatur, 
ut  tendinis  fines  in  contactu  habeantur:  at  nescio,  quo- 
modo chirurgus  illustrissimus  tendinis  fines  in  contactu 
retinere  potuerit,  quum  per  contractionem  musculi  inter- 
stitium satis  magnum  relinquatur,  quod  etiam  pede  ex- 
tenso equidem  nunquam  prorsus  tollere  potui.  Et  meis 
quidem  observationibus  sani  verisimile  reddi  videtur, 
111.  Velpeau  talem  tendinum  sanationem  per  primam 
intentionem  ipsum  nunquam  vidisse.  Solus  auctorum 
regenerationem  spuriam  a vera  exacte  separavit  III. 
Pirogoff,  cujus  experimenta  hunc  ad  finem  instituta 
a meis,  quod  ad  eventum  pertinet,  non  valde  discre- 
pant. Unam  tantum  rem,  quacum  consentire  non  pos- 
sum, commemoratam  volui,  quod  secundum  hunc  aucto- 


*)  V clpcau,  medecine  operatoire,  Toro.  I.  pyg.  546. 

rem  regeneratio  vera  sernper  tenotomiam  ex  anterioribus 
cutem  versus,  spuria  autem  ex  posterioribus  tibiam  ver- 
sus perfectam  sequatur.  Ut  enim  verbis  ipsius  utar, 
dicit:  „Wenn  man  die  Subcutaneal-Tenotomie  von  vorn 
nach  hinten  macht,  so  ist  sie  mit  der  Durchschneidung 
einiger  Gefasszweige  und  folglich  mit  dem  Blutextrava- 
sate  verbunden,“  et  alio  loco  „Wenn  man  die  sehnigen 
Fasern  von  hinten  nach  vorn  (von  der  Haut  nach  dem 
Knochen)  wahrend  einer  allmaligen  Flection  des  Fusses 
durchschneidet,  so  gelingt  eine  solche  Tenotomie  in  den 
meisten  Fallen  oline  Blntergiessung;  hei  ruhigen  Hunden 
kann  ich  mit  der  grossesten  Sicherheit  darauf  rechnen, 
dass  nach  dieser  Methode  durchaus  kein  Bluttropfen  aus 
der  Hautwunde  sicli  ergiessen  wird.“  Equidem,  quod 
jam  supra  dixij  quamquam  tenotomiam  nonnisi  ex  ante- 
rioribus cutem  versus  exercui,  rursus  atque  iterum  hoc 
modo  haemorrhagiam  nullam  observavi,  quod  experi- 
mentis II.,  V. , VIII.,  X.,  XIV.  illustratur.  Sed  etiam 
nisi  experimentis  meis  inducerem,  ut  opinionem  111. 
Pirogoff  veram  profiteri  non  possem,  jam  a priori 
causam  non  scirem,  cur  tenotomia  utrumque  in  modum 
instituta  vasa  discindi  non  possent.  Itaque  regeneratio- 
nem veram  et  spuriam  ex  ratione,  qua  tenotomia  per- 
ficiatur, pendere  non  posse  existimo:  accedit  etiam  quod 
111.  Pirogoff  ipse  concedit,  tenotomia  ex  posterioribus 
tibiam  versus  administrata  haemorhagiam  „in  den  meisten 
Fallen“  non  effici.  Praeterea  vero  etiam  111.  Bouvier, 
qui  sernper  hac  tenotomiae  ratione  utebatur,  semel  vagi- 
nam tendinis  sanguine  impletam  reperit. 

II.  Quaeritur,  quibus  ex  organis  sanguis 
in  vaginam  tendinis  effundatur.  In  hac  quae- 
stione praecipue  111.  ab  Ammon  et  Pirogoff  sententias 
contrarias  amplectuntur,  quum  111.  BouvieretVelpeau, 
qui  sanguinem  in  vaginam  tendinis  missum  nullius  mo- 
menti habent,  de  ortu  ejus  verba  omnino  non  faciunt. 
Quum  enim  Ammon  sanguinem  ex  vulneribus  tendi- 
nis emitti  existimet,  Pirogoff  ex  vasis  subcutaneis 
elfundi  contendit.  Equidem  ex  vulneribus  tendinis  non 
minus  quam  ex  vasis  subcutaneis  sanguinem  emitti 
censeo,  cujus  rei  argumenta  haecce  propono:  1)  Ex 
vulneribus  tendinis  sanguinis  licet  minimam  copiam 
emitti,  ex  regeneratione  spuria  elucet,  in  qua  coagulo 
parvo  obtecta  reperiuntur,  dum  vagina  vacua  est.  2)  Ex 
vasis  subcutaneis  aeque  atque  ex  vulneribus  tendinum 
sanguinem  emitti,  regeneratione  vera  illustratur,  quum 
remoto  ex  vagina  coagulo  sanguineo  illi  adhaerente, 
utroque  in  tendinis  vulnere  coagulum  parvum  cupuli- 
forme  remaneat.  3)  Totam  sanguinis  copiam,  quae  in 
vagina  reperitur,  ex  vulneribus  tendinis,  uti  Ammon 
voluit,  non  emitti,  experimentum  quod  institui,  docet: 
Postquam  incisione  brevi  cutem  et  vaginam  a tendine 
removi,  hunc  protractum  et  a sanguine  mundatum  celeri 
cultelli  tractu  discidi;  quo  facto  ex  utroque  vulnere  tam 
exigua  sanguinis  copia  erupit,  ut  in  illo  retineretur. 
Quibus  argumentis  satis  demonstrari  existimo,  tam  ex 
tendinis  vulneribus,  quam  ex  vasis  subcutaneis  sangui- 
nem emitti,  ex  illis  minorem,  ex  his  majorem  copiam. 

III.  Quaeritur,  qualis  vis  atque  effectus  i rt 

regeneratione  sanguini  tribuendus  sit.  De  hac 
quoque  re  valde  inter  se  discrepant  auctorum  opiniones: 
nam  uti  111.  Bouvier  et  Velpeau  sanguinem  fortuito 
tantum  in  vaginam  tendinis  effundi  neque  ullius  momenti 
in  regeneratione  esse  contendunt,  ita  ab  111.  Pirogoff 
magna  vis  ei  vindicatur.  Neque  sane  scio,  nisi  111.  Am- 
nion difficultatem  hujus  rei  bene  cognoscens,  consulto  et 
cogitate  silentio  eam  transierit:  altero  enim  loco  sanguinem 
coagulatum  cum  partibus  vicinis,  praecipue  cum  vulneribus 
tendinis  conjungi  contendit,  altero  autem  ex  iisdem  organis 
lympham  plasticam  sub  sanguine  exsudari,  quae  substan- 
tiam novam  efficiat.  Jam  quid  e sanguine  fit?  Num  re- 
sorbetur? An  in  vagina  tendinis  remanet?  Ad  has  quae- 
stiones Ammon  responsa  nulla  tulit:  nihil  amplius  de 
sanguine  commemorat,  nisi  omnino  eum  adesse.  Prae- 
clare contra  de  sanguinis  effectu  disseruit  111.  Pirogoff, 
qui  deficiente  illo  regenerationem  veram  [nam  hanc  tan- 
tum hic  dicimus]  effici  non  posse,  experimentis  inge- 
niose institutis  ostendit.  Nihilominus  vero  res  per 
hunc  auctorem  nondum  ad  finem  perducta  mihi  videtur: 
nam  quamquam  sanguinem  ad  efficiendam  regeneratio- 
nem necessarium  esse  demonstravit,  tamen  de  ratione 
hujus  effectus  nihil  certi  affert.  In  duas  enim  rationes 
ex  conjectura  pendentes  trahitur,  et  pro  utraque  argu- 
menta proponens,  utram  sequatur  dubius  haeret;  nam 
quaeritur,  utrum  sanguis  irritamentum  tantum  sit,  quo 
tendinis  vulnera  et  vagina  ad  substantiam  intermediam 


Quae  experimenta  in  pag,  15  hujus  opusculi  commemoravi. 

conformandam  impellantur,  an  ipsa  materia,  ex  qua  sub- 
stantia illa  exoriatur.  De  qua  controversia  praecipue 
disquisitionibus  microscopio  institutis  judicari  posse  ex- 
istimans, coagulum  sanguineum  vagina  tendinis  inclusum 
in  dies  ita  perscrutari  mihi  proposui,  ut,  quomodo  paulla- 
lim  commutetur,  cognoscerem.  Neque  illa  disquisitione 
peracta  amplius  dubitare  potui,  sanguinem  paullatim  in 
substantiam  fibrosam  commutatum,  solum  esse,  quo  ten- 
dinis discisi  fines  reuniantur.  Cui  vero  processus  ille 
probabilis  non  videatur,  huic  alia  quoque  exempla,  ubi 
sanguis  cavo  quodam  inclusus  et  aeri  subductus,  et 
ipse  in  telam  fibrosam  commutetur,  afferam:  in  quibus 
praecipue  episiohaemaloma,  quod  saepius  in  labiis  pu- 
dendi mulierum  invenitur,  argumento  esse  potest.  Jam 
quae  in  diversis  sanguinis  stadiis  observavi,  breviter 
proponam:  Horis  nonnullis  post  tenotomiam  peractis, 
sanguis  microscopio  subjectus  nihil  praebet,  quod  a 
norma  abhorreat;  viginti  quattuor  vero  post  horas  si 
disquiritur,  corpuscula  sanguinis  passim  accumulata,  nu- 
cleique expertia  apparent,  lympha  vero  jam  in  telam 
tenuissimam  e rubro  flavam,  in  qua  fibrarum  vestigia 
minus  clara  perspiciuntur,  commutata  est.  Ceterum  non 
omnes  coaguli  partes  pariter  commutatae  apparent,  quum 
et  corpusculorum  sanguineorum  major  copia  centrum  et 
tendinis  vulnera  versus  reperiatur,  et  lympha  ex  peri- 
pheria  sumta  jam  magis  in  telae  formam  commutata  sit, 
quam  quae  in  centro  posita  est.  Altero  die  post  teno- 
tomiam praetermisso,  quod  jam  supra  dixi,  fasciculi  al- 
bidi filiformes  ex  coagulo  sanguineo  ad  internam  vaginae 

faciem  percurrentes  conspiciuntur;  quos,  quomodo  se 
habeant,  cognoscere  summi  momenti  existimans,  saepius 
perscrutatus  sum,  semperque  quae  sequuntur  observavi. 
Ejusmodi  enim  microscopio  subjecti  fasciculi,  ut  non 
minus  cum  vaginae  particula,  cui  adhaerebant,  quam 
cum  coaguli  sanguinei  parte,  ex  qua  exoriebantur,  con- 
juncti essent,  liancce  structuram  praebebant:  ipsi  quidem 
compositi  erant  fibris  longitudinalibus  e flavo  albidis, 
quae  ex  coaguli  sanguinei  fibris  rubellis  minusque  claris 
ortum  ceperunt,  cum  vagina  vero  nonnisi  exsudato  lym- 
phatico conjunctae  erant.  Jam  quid  amplius  de  coaguli 
sanguinei  commutatione  dicam!  Nonne  initiis  illis  res 
bene  perspicua  est?  Primos  enim  fasciculos  alii  se- 
quuntur, qui  et  ipsi  ex  sanguine  exorti,  vaginae 
agglutinantur;  quibus  postquam  tota  interna  vaginae 
facies  obtecta  est,  sequentes  illis  affiguntur,  donec 
totum  coagulum  in  substantiam  fibrosam  versum  sit. 
Quae  res  quum  secundum  observationes  meas  constare 
mihi  videatur,  non  dubito  quin  substantiam  tendinis 
finibus  interjectam  ex  sanguine  procreari  neminem  fu- 
giat. Praeterea  vero  alteram  conjecturam,  quod  sanguis 
partibus  vicinis  irritamento  sit,  quae  materiam  regene- 
rationis producant,  refellam;  et  hoc  quidem  ex  compa- 
ratione verae  regenerationis  cum  spuria  fieri  posse  exi- 
stimo. In  regeneratione  spuria  enim  ex  interna  vaginae 
facie  lympham  plasticam  exsudari  hac  re  elucet,  quod 
parietes  ejus  conglutinantur,  unde  sine  dubio  concludi 
potest,  lymphae  exsudalionem  ex  coagulo  sanguineo  — 
quod  in  regeneratione  spuria  non  adest  — non  pen- 

dere.  Itaque,  si  secundum  conjecturam  illam  alteram 
substantia  intermedia  exsudatis  tantum  lymphaticis  ex 
vagina  ortis  efficeretur,  sine  dubio  in  regeneratione 
spuria  non  minus  quam  in  vera  fieri  oporteret:  quod 
vero  in  regeneratione  spuria  substantia  intermedia  non 
conformatur,  supra  ostendimus.  Alterum  hujus  rei  ar- 
gumentum hocce  experimentum  propono:  Postquam  in 
cuniculo  tendinem  Achillis  sine  haemorrhagia  dissecui, 
horis  triginta  praetermissis,  in  vaginam  tendinis  sangui- 
nem e vena  jugulari  missum  injeci  vulnusque  accurate 
conclusi:  brevi  post  animali  interfecto,  vaginam  sanguine 
vacuam  reperi,  ita  ut  vix  injectum  resorptum  esse  elu- 
ceat. Quodsi  igitur  in  regeneratione  vera  sanguis  ad 
substantiam  intermediam  producendam  necessarius  non 
esset,  nonne  etiam  in  illa  vix  effusus  resorberetur? 
Equidem  sane  de  hac  re  dubitare  non  possum.  Porro 
autem  paucis  verbis  commemorem,  quod  111.  ab  Am- 
nion contendit,  substantiam  intermediam  ex  utroque 
tendinis  vulnere  oriri  et  in  medio  spatio  conjungi. 
Haec  res  non  solum  ab  iis,  quae  ipse  observavi,  sed 
etiam  quae  111.  Pirogoff  magno  experimentorum  numero 
constituit,  tantopere  abhorret,  ut  non  possim,  quin  aut 
ex  errore  quodam  aut  ex  disquisitione  minus  accurata 
pendere  statuam:  nam  canalis  centralis  substantia  inter- 
media inclusus,  quem  usque  ad  ultimum  regenerationis 
Stadium  inter  fines  tendinis  remanere  omnia  experimenta 
docent,  cum  illa  observatione  nullo  modo  conferri  mihi 
posse  videtur. 

Denique  omnibus  experimentis  et  observationibus 


35 


respeclis,  quae  sequuntur,  de  regeneratione  tendinum 
theses  ponam: 

1)  Duae  omnino  rationes  exstant,  quibus  regene- 
ratio tendinum  efficiatur. 

2)  Regeneratio  spuria  tum  efficitur,  quum  sanguis 
nullus  in  vaginam  tendinis  effusus  est. 

3)  Regeneratio  vera  ex  sanguine  in  vaginam  ten- 
dinis effuso  pendet. 

4)  Sanguinis  major  copia  ex  vasis  subcutaneis, 
minor  ex  tendinis  vulneribus  emittitur. 

5)  Substantia  intermedia  neque  ex  tendinis  vulne- 
ribus neque  ex  vagina  emanat,  sed  per  metamorphosin 
sanguinis  exoritur. 


V I T i 

Carolus  Eduardus  Adolphas  Gerstaecker,  patre 
Adolptio,  matre  Car  oli  na  e gente  Bauer,  die  tricesimo 
mensis  Augusti  anni  hujus  saeculi  undetricesimi,  Berolini  natus 
sum.  Parentibus  dilectissimis  adhuc  vivis  gaudeo.  Fidei  addi- 
ctus sum  evangelicae.  Primis  litterarum  elementis  imbutus, 
septem  per  annos  gymnasium  Friderico  - Werderanum , quod 
Berolini  sub  auspiciis  directoris  Bonnel  floret,  frequentavi. 
Deinde  maturitatis  testimonio  instructus,  die  VI.  mensis  Octo- 
bris annni  MDCCCXLVII  in  civium  academicorum  almae  Uni- 
versitatis Friderico  - Guilelmae  numerum  a Rectore  magnifico 
III.  Boeckh  receptus  nomenque  apud  111.  Mueller,  gratiosi 
medicorum  ordinis  Decanum  maxime  spectabilem,  professus  sum. 

Per  octo  semestria  his  interfui  scholis:  Cei.  Werder  de 
logice;  Beat.  Kunth  de  botanice;  Cei.  Troschel  de  zoolo- 
gia,  de  ichthyologia ; 111.  Burmeister  de  amphibiis  antedi- 
luvianis;  III.  Weiss  de  mineralogia;  111.  Mitscherlicb  de 
chemia  tam  anorganica  quam  organica;  111.  Do  ve  de  physice, 
de  meteorologia,  de  acustice,  de  hydrographiaj  111.  Schlemm 


de  osteologia,  de  syndesmologia,  de  analomia  organorum  sen- 
suum; III.  Mueller  de  anatomia  corporis  humani,  de  anato- 
mia  comparata,  de  physiologia  et  universa  et  generationis. 

Cadavera  rite  secandi  artem  me  docuerunt  III.  Mueller 
et  III.  Schlemm.  Praeterea  audivi  disserentes:  Beat.  Hecker 
de  encyclopaedia  et  melhodologia  medica,  de  historia  medici- 
nae; III.  C.  G.  Mitscherlich  de  materia  medica,  de  medi- 
camentis excitantibus;  Exp.  Simon  de  pathologia  et  therapia 
generali,  de  morbis  cutaneis,  de  morbis  syphiliticis;  Cei.  Ide- 
ler  de  diaetetice;  III.  Langenbeck  de  chirurgia  generali  et 
speciali,  de  luxationibus,  de  fracturis,  de  morbis  organorum 
uropoeticorum;  Cei.  Boehm  de  diagnostice  chirurgica;  Cei. 
TroscheI  de  arte  fascias  rite  applicandi;  III.  Romberg  de 
pathologia  et  therapia  speciali;  III.  Casper  de  medicina  fo- 
rensi; Exp.  Traube  de  auscultatione  et  percussione;  Exp. 
Reinhardt  de  anatomia  pathologica;  Exp.  Schoeller  de 
tocologia. 

Operationes  chirurgicas  edocuit  me  111.  Langenbeck, 
obstetricias  in  machina  instituendas  Exp.  Schoeller.  Exer- 
citationibus clinicis  chirurgicis,  ophthalmiatricis,  medicis,  ob- 
stetriciis interfui  virorum  illustrissimorum  Langenbeck, 
Juengken,  Schoenlein,  Wolff,  Romberg,  Simon, 
Busch. 

Quibus  viris  omnibus  optime  de  me  meritis  gratias  ago 
semperque  habebo  quam  maximas. 

Jam  vero  tentaminibus  tam  philosophico  quam  medico, 
nec  minus  examine  rigoroso  rite  superatis,  spero  fore  ut, 
dissertatione  thesibusque  publice  defensis  summi  in  medicina 
et  chirurgia  honores  in  me  conferantur. 


THESES. 

4.  Epiphysi  integra,  exarticulatio  genu  amputationi 
femoris  omnino  praeferenda  est. 

2.  Sanguis  in  cavum  quoddam  corporis  effusus  et 
ab  aere  seclusus  in  telam  fibrosam  commutatur. 

3.  Myriapoda  e classe  insectorum,  cui  adhuc  adnume- 
rantur,  releganda  esse  existimo. 

4.  Amphibia  nuda  et  squamata,  quod  ad  anatomiam 
pertinet,  tantopere  inter  se  differunt,  ut  bene  in 
classes  diversas  separari  possint. 


